雜曲歌辭 太行苦熱行
作者：劉長卿
朝代：唐

paragraphs: 迢迢太行路，自古稱險惡。
千騎儼欲前，羣峯望如削。
火雲從中起，仰視飛鳥落。
汗馬臥高原，危旌倚長薄。
清風何不至？赤日方煎爍。
石露山木焦，鱗窮水泉涸。
九重今旰食，萬里傳明略。
諸將候軒車，元兇愁鼎鑊。
何勞短兵接，自有長纓縛。
通越事豈難，渡瀘功未博。
朝辭羊腸坂，夕望貝丘郭。
漳水斜遶營，常山遙入幕。
永懷姑蘇下，因寄建安作。
白雪和誠難，滄波意空託。
陳琳書記好，王粲從軍樂。
早晚歸漢庭，隨君上麟閣。